b'\n_START_ARTICLE_\nDamian Halata\n_START_SECTION_\nUra pelaajana\n_START_PARAGRAPH_\nPuolassa syntynyt Halata pelasi koko uransa DDR:ss\xc3\xa4 ja edusti maata my\xc3\xb6s nelj\xc3\xa4ss\xc3\xa4 maaottelussa. H\xc3\xa4n aloitti uransa 1. FC Magdeburgin organisaatiossa juniorina ja nousi my\xc3\xb6hemmin edustusmiehist\xc3\xb6\xc3\xb6n. H\xc3\xa4n edusti Magdeburgia l\xc3\xa4hes 200 DDR-Oberligan ottelussa ja oli voittamassa FDGB-Pokalin mestaruutta 1983. H\xc3\xa4n pelasi joukkueen paidassa my\xc3\xb6s Euroopan cupissa._NEWLINE_Halata siirtyi Magdeburgista 1. FC Lokomotive Leipzigiin 1988. H\xc3\xa4n aloitti uransa seurassa r\xc3\xa4v\xc3\xa4k\xc3\xa4sti iskem\xc3\xa4ll\xc3\xa4 lokakuussa BSG Sachsenring Zwickauta vastaan pelatussa ottelussa viisi maalia. Halata jatkoi seurassa my\xc3\xb6s Saksan j\xc3\xa4lleenyhdistymisen j\xc3\xa4lkeen, mutta joutui j\xc3\xa4tt\xc3\xa4m\xc3\xa4\xc3\xa4n pelikent\xc3\xa4t kaudella 1991/92 vakavan loukaantumisen vuoksi.\n_START_SECTION_\nUra valmentajana\n_START_PARAGRAPH_\nHalata jatkoi uraansa jalkapallon parissa VfB Leipzigin apuvalmentajana 1992. H\xc3\xa4n nousi huhtikuussa 1994 seuran p\xc3\xa4\xc3\xa4valmentajaksi Bundesliigan viimeisille kierroksille, muttei onnistunut pelastamaan seuraa putoamiselta. H\xc3\xa4n jatkoi kuitenkin edelleen apuvalmentajana ja toimi toukokuussa 1996 lyhyen aikaa p\xc3\xa4\xc3\xa4valmentajan. Kolmannen p\xc3\xa4\xc3\xa4valmentajapestins\xc3\xa4 Halata aloitti joulukuussa 1997, mutta h\xc3\xa4n ei kyennyt est\xc3\xa4m\xc3\xa4\xc3\xa4n putoamista 2. Bundesliigasta ja sai l\xc3\xa4hte\xc3\xa4 kauden j\xc3\xa4lkeen._NEWLINE_Joulukuussa 1998 Halata siirtyi Dynamo Dresdenin p\xc3\xa4\xc3\xa4valmentajaksi, mutta sai v\xc3\xa4isty\xc3\xa4 teht\xc3\xa4vist\xc3\xa4\xc3\xa4n jo helmikuussa 1999. H\xc3\xa4n jatkoi seuran palveluksessa Rolf Schafstallin, Colin Bellin ja Cor Potin apulaisvalmentajana maaliskuuhun 2001 saakka._NEWLINE_Tammikuussa 2002 Halata siirtyi ZFC Meuselwitzin p\xc3\xa4\xc3\xa4valmentajaksi. H\xc3\xa4n johdatti seuran kaudella 2003/04 Th\xc3\xbcringenligan mestariksi ja nousuun Oberliga Nordostiin. Halata valmensi seuraa kes\xc3\xa4\xc3\xa4n 2006 saakka. Maaliskuussa 2007 h\xc3\xa4n siirtyi SV Dessaun per\xc3\xa4simeen, mutta palasi takaisin Meuselwitziin jo joulukuussa 2007.  H\xc3\xa4nen johdollaan seura voitti kaudella 2008/09 Oberliga Nordostin etel\xc3\xa4isen lohkon ja nousi Regionalligaan. H\xc3\xa4n sai yll\xc3\xa4tt\xc3\xa4en potkut seurasta toukokuussa 2011. _NEWLINE_Joulukuun lopussa 2011 Halatasta tuli Oberliga Nordostissa pelaavan FSV Budissa Bautzenin p\xc3\xa4\xc3\xa4valmentaja.'